钦定古今图书集成/明伦汇编/氏族典/第112卷 > 崔群
## 钦定古今图书集成/明伦汇编/氏族典/第112卷 > 崔群

按《唐书崔群传》：“群字敦诗，贝州武城人。未冠，举进士。
陆贽主贡举，梁肃荐其有公辅才，擢甲科，授秘书省
校书郎，累迁右补阙，翰林学士，中书舍人。数陈谠言，
宪宗嘉纳，进户部侍郎。元和十二年以中书侍郎同
中书门下平章事。是时皇甫镈言利幸于帝，阴藉左
右求宰相，群数言其佞邪不可用。既入对及开元天”
宝事，群因曰：“世谓禄山反为治乱分，时臣谓罢张九
龄相李林甫，则治乱固已分矣。”左右为感动，群以是
讽帝，故镈衔之。帝卒相镈，群罢为湖南观察使。穆宗
立，以吏部侍郎召之，俄拜御史大夫。未几，检校兵部
尚书，充武宁节度使。左迁秘书监，分司东都。改华州
刺史，历宣歙池观察使，进兵部尚书，出为荆南节度
使。召拜吏部尚书。